TRETCHIKOFF – KONING VAN ADJEKTIEF
Junie 19, 2021 in Uncategorized
Vladimir Ttretchikoff, sogenaamde "Koning van kitsch", was as kunstenaar geliefd by die publiek en ongereken by kunsresensente. Ek onthou hom ook as die koning van die byvoeglike naamwoord. Hy kon die adjektiewe inryg soos aan 'n sosatiestokkie.
As iets nie "fantasties" of "geweldig" was nie, was dit "vreeslik". "Fantasties" het ek tydens 'n onderhoud vir my rubriek "Onder Vier Oë in Beeld in die jare 70 'n stuk of 'n dosyn kere getel; toe word ek moeg van boekhou.
Hy was ook lief om met 'n dubbelloop te skiet. Hou Afrikaanssprekendes besonder van sy werk, sou jy hom byvoorbeeld vra. "Geweldig," sou Tretchi antwoord. "Dis fantasties, fantasties!"
Ek het hom oor sy gevoel jeens kunskritici gepols. Tretchi het sy arms teatraal in die lug gegooi. Toe sak hy terug in sy stoel en gryp sy kop vas. "Kunskritici? Wie de duiwel is die kunskritici? Krap aan die oppervlak en wat kry jy? 'n Verydelde kunstenaar!"
Dit was so ongeveer sy geloofsbelydenis. Kritici het hom afgekraak as 'n prul-kunstenaar, 'n goeie verkoopman wat die massas met goedkoop sentimentaliteit verlei. Maar hy het geglo: "Dit is nie my kuns wat hulle kritiseer nie, dit is my sukses."
Met 'n meewarige laggie. "Jy weet, toe ek nog gesukkel het, was die kritici tevrede met my werk. Toe ek begin geld maak, toe's dit skielik nikswerd."Nie dat dit eintlik saak gemaak het nie, as jy Tretchi kon glo. "Dit maak my nie seer nie en dit maak nie my sukses seer nie." Die Chinese meisie – bekend as die Mona Lisa van kitsch – is "beroemder as Tretchikoff," het hy gemaak verontwaardig bygevoeg. Dan het sy oë geskitter van trots.
Buiten die Chinese meisie was immergroen gunstelinge onder meer die Verlore orgidee, die Sterwende swaan, die Wenende roos, onthou u? Hulle is almal lank na sy dood nog springlewendig. Trouens, sedert die millenium begin die pryse eers klim! In Amerika, Kanada, Brittanje, Australië, die Verre Ooste … selfs Ciprus – die mense hou net nie op om te koop nie.
Die Chinese meisie dateer uit 1952 en het een van die bekendste kunsreproduksies van die twintigste eeu geword.[ Die skildery vertoon 'n Chinese meisie met 'n ongewone blougroen veltoon, wat die skildery die bynaam The Green Lady gegee het. Die oorspronklike is op 20 Maart 2013 by Bonhams-veilinghuis in Londen vir byna $3.5 miljoen (Amerikaanse dollar, nie rand nie) verkoop. Dit is deur die Britse juwelier Laurence Graff opgeraap.
Selfs in Suid-Afrika het versamelaars groot geld vir Tretchi-werke uitgehaal. Op 27 Mei 2008 het sy Vrugte van Bali op 'n veiling in Kaapstad 'n (destydse) rekordprys (vir hom) van R3,74 miljoen behaal. Tretchi het daarmee o.m. stof in Irma Stern se oë geskop. Haar Kaapstad se hawe (vooraf die groot trekpleister) is vir (net!) R2,2 miljoen van die hand gesit.
Vyf ander werke van Tretchi het saam R1,452 miljoen opgelewer. Beleggers in kunswerk was geskok en die afslaer het die prys vir Vrugte van Bali as "ongelooflik" bestempel.
Buiten die kritici was daar nog iets wat Tretchi gekwel het: die persepsie dat hy – hy was toe "iets in die sestig" – jong meisietjies ateljee toe jaag en hulle so vinnig moontlik uit hul klere kry om hulle te skilder. "Soos 'n seksmaniak," het Tretchi gekla.
Die waarheid, volgens hom, was dat hy in 20, 25 jaar net vier halfnaakte meisies geskilder het. Die boodskap van een van daardie skilderye is: "Jy mag nie egbreek nie." Die meisie – 'n Afrikaanse nooi, Brenda, met 'n "pragtige figuur" – wek die indruk dat sy aan die verbode vrug lê en dink, of dit dalk pas klaar gepluk het, aldus Tretchi.Soos die man geskilder het, het hy gepraat. Soos hy gepraat en geskilder het, so was die man.
Flambojant en emosioneel. Geen ander woorde kan hom beter beskryf nie. Vladimir Tretchikoff is op 26/8/2006 oorlede
Merkers:chinese meisie, hennie van deventer, kitsch, melkbos, tretchikoff
&larr NIE NET 'N SKIL OF 'N BLIKKIE
HIËNAS OM 'N GEKWESTE BOK &rarr
3 antwoorde op TRETCHIKOFF – KONING VAN ADJEKTIEF
Terry Adams het gesê op Desember 3, 2021
Hi Not sure if this is of interest but thought I would share out of respect and admiration of a great talent.
When I was a teenager used to hang with a crowd from Bishops Court. On one occasion we met the great man who was told that I was a bit of an artist.. I was fortunate enough to be told a few suggestion but the one that stuck was as follows "be true to yourself , the rest is bulls**t" it took me years to undestand just how true these wors are. Oh! and still painting. so privilaged to have had a brief encouner with such a great artist Sorry it is in English hope you do not mind.
Brenda van der Westhuizen het gesê op Junie 20, 2021
Ek is daardie meisie wat deel uitmaak van die 10 gebooie
Tretchi het my geskilder in sy kunsateljee by sy huis in Bishops Court Constantia Somer 1979
ņ Maand gelede het ek ņ kortverhaalbundel die lig laat sien met ň hoofstuk oor Tretchikoff en die spesifieke skildery 'Thou shalt not commit adultery'
Ek was die 'Mistery Girl' Was op daardie stadium in ņ liefdesverhouding met Dirk de Villiers veteraan rolprentmaker